Pilke-päiväkodit

Pilke päiväkodit Oy on vuonna 2003 perustettu suomalainen päiväkotiyritys. Sen omistaja on vuodesta 2020 ollut kansainvälinen Dibber-konserni, jonka kotipaikka on Norjassa.

Pilke-päiväkodit on Suomen suurin yksityinen päiväkotiketju. Yrityksen toimisto on Helsingissä ja yrityksellä on 170 päiväkotia ja 49 koululaisten iltapäiväkerhoa eri paikkakunnilla ympäri Suomea, ja niissä on yksityisessä varhaiskasvatuksessa, esiopetuksessa ja koululaisten iltapäivätoiminnassa yli 11 000 lasta.

Kesäkuussa 2022 Pilkkeen toimitusjohtajana aloitti Mari Puoskari.

 Toiminta 
Osa Pilkkeen päiväkodeista on suuntautunut painotettuun varhaiskasvatukseen (luontopäiväkodit, musiikkipäiväkodit, liikuntapäiväkodit). Pilke tarjoaa myös englanninkielistä ja kaksikielistä (suomi-englanti) varhaiskasvatusta 24 päiväkodissaan.

Päiväkotitoiminnan lisäksi Pilke tuottaa koululaisten iltapäivätoimintaa 8 paikkakunnalla koulujen yhteydessä.  Yhtiön toimintaan kuuluu myös Pilke lasten kotihoito Oy, joka tarjoaa lastenhoidon palveluja perheille ja yrityksille.

Pilke-päiväkodit aloitti keväällä 2024 julkaista päivittäin jokaisen päiväkodin ilmoitustaululla lasten ja aikuisten suhdeluvun. Pilkkeen päiväkotien toiminnan laatua seurataan sisäisillä laatukäynneillä, ja niiden avulla varmistetaan, että päiväkotien toiminta täyttää varhaiskasvatuslain ja varhaiskasvatussuunnitelmien asettamat tavoitteet.

Pilke-päiväkodit seuraa jokaisen päiväkodin asiakastyytyväisyyttä vuosittain. Vuonna 2025 asiakastyytyväisyys on 4,3 (asteikolla 1–5). Oiva-raportointi kattaa kaikkien Pilke-päiväkotien ruoan ja keittiön elintarvikevalvonnan.

 Omistaja ja taloustiedot 
Dibber AS omistaa Pilke päiväkodit Oy:n. Dibber on kansainvälinen perheyritys, jonka kotipaikka on Norjassa.

Pilkkeen emoyhtiö Dibber on Suomessa viralliselta nimeltään Dibber Early Education Finland Oy, ja sen on suunniteltu sulautuvan norjalaiseen emoyhtiöön vuoden 2025 loppuun mennessä.

Pilke päiväkodit Oy:n liikevaihto vuonna 2024 oli 107,1 miljoonaa euroa, ja se työllisti  henkilöä. Yrityksen liikevaihto on lähes kaksinkertaistunut vuodesta 2020, jolloin sen liikevaihto oli 59,1 miljoonaa euroa.

Pilke päiväkodit Oy on ollut vuodesta 2024 lähtien Sivistystyönantajat Sivistan jäsen.

 Historia 
Pilkkeen juuret ovat kahdessa 1990- ja 2000-luvun alussa perustetussa yksityisessä päiväkodissa: Päivi ja Kai Seppälä perustivat Merituulet-kielikylpypäiväkodin Espoon Olariin ja Sari Jaakkola perusti Parasta pienelle -päiväkodit Uudenmaan alueelle. 

2003 Seppälät perustivat uuden päiväkodin Espoon Soukkaan. Sitä ja aiempaa Merituulet-päiväkotia varten perustettin uusi yritys Päiväkoti Kissankulman Muksut Oy, ja se on nykyisen Pilke päiväkodit Oy:n ensimmäinen yritysnimi. Toiminta laajeni myös iltapäiväkerhoihin.

Vuonna 2012 Kissankulman Muksut osti Parasta pienelle -päiväkodit, ja mukaan tuli pääomasijoittajana Korona Invest. Päiväkodit toimivat alkuun omilla nimillään, mutta lopulta vuonna 2014 yrityksen ja päiväkotien yhteiseksi nimeksi tuli nykyinen Pilke päiväkodit Oy.

Pilke päiväkodit kasvoi nopeasti paitsi yrityskaupoilla, myös rakennuttamalla uusia päiväkoteja ympäri Suomea: vuonna 2017 yrityksellä oli jo 100 päiväkotia ja yli 1000 työntekijää. 

Pilke päiväkodit Oy on osaltaan uudistanut päiväkotien rakentamista Suomessa. Korona Investin omistusaikana 2012–2020 Pilke investoi yli 100 miljoonaa euroa suomalaisen varhaiskasvatuksen kehittämiseen mm. rakennuttamalla yli 50 uutta päiväkotia. Korona Investin omistuksen aikana Pilkkeen liikevaihto nousi 1,5 miljoonasta lähes 100 miljoonaan euroon.

Yhdessä rakennusliike Hoivarakentajat Oy:n kanssa Pilke päiväkodit on kehittänyt aistiystävällisen ja puhtaan sisäilman hirsipäiväkodin. Hoivarakentajien, Pilkkeen ja Honkarakenne Oyj:n yhteistyönä Pilkkeelle on rakennettu yli 20 hirsirakenteista päiväkotia Suomeen. Hirsipäiväkoti on yksi tapa varmistaa lapsille sisäilmaltaan puhtaita päiväkotitiloja.

Vuonna 2019 Pilke osti Stella Kotipalvelut Oy:n sairaan lapsen kotihoitoon liittyvän liiketoiminnan ja laajensi omaa palveluvalikoimaansa lastenhoitoon.

Vuonna 2020 norjalainen varhaiskasvatuksen perheyritys Läringsverkstedet AS osti Pilkkeen. Uusi omistaja on toiminut vuodesta 2023 lähtien kansainvälisesti nimellä Dibber AS.

Viimeisin yrityskauppa tapahtui marraskuussa 2024, kun Pilke päiväkodit osti espoolaisen yksityisen Päiväkoti Murut -liiketoiminnan.

Tänään Pilke päiväkodit Oy on Suomen suurin lapsiperheitä palveleva yritys. Pilke toimii kuntien kumppanina varhaiskasvatuksessa ja koulujen iltapäivätoiminnassa, ja tarjoaa lastenhoidon palveluja yrityksille ja perheille. Pilkkeen yritysperhe koostuu useasta eri yritysnimestä, ja se työllistää yli 2 600 varhaiskasvatuksen, perusopetuksen iltapäivätoiminnan ja lastenhoidon ammattilaista.

 Lähteet 

 Aiheesta muualla 
 Yhtiön kotisivut

Luokka:Varhaiskasvatus
Luokka:Lastenhoito
Luokka:Suomalaiset yritykset
Luokka:Helsinkiläiset yritykset